Een dood, twee beseer ná ongeluk by Gautrein-stasieArgieffoto ŉ Spoorwegwerker van die Gautrain-stasie in Midrand in Gauteng is dood en twee ander werknemers beseer ná ŉ ongeluk by dié stasie. Luidens ŉ verklaring van Gautrein het die spoorwegvoertuig waarmee die 58-jarige werknemer treinwaens gesleep het, glo met swaar toerusting gebots. Die treinwaens het glo op die spoorweg net voor die Midrand-stasie stilgestaan weens ŉ verlies aan traksiebeheer op pad terug van die Hatfield-stasie af. Die spoorwegvoertuig was glo veronderstel om die treinwaens terug na die stasie te neem. Volgens die verklaring was daar geen passasiers binne die trein nie. Die twee ander beseerde werknemers is volgens inligting gehospitaliseer, maar is steeds in ŉ stabiele toestand. “ŉ Volskaalse ondersoek is van stapel gestuur om die presiese oorsaak van die ongeluk te bepaal. Ons onderneem om ons samewerking aan die Nasionale Reguleerder vir Spoorwegveiligheid (RSR) te gee tydens hulle onafhanklike ondersoek,” lui die verklaring. Geen vertragings is aangemeld nie.